དེ་ནས་མདོ་སྨད་དུ་སངས་རྒྱས་ཀྱི་བསྟན་པ་ཡོད་པའི་གཏམ་དེ་དབུས་གཙང་དུ་ཁྱབ་པས།དབུས་གཙང་ནས་མི་བཅུ་སྔ་ཕྱིར་འོངས་ཏེ་བླ་ཆེན་གྱི་མདུན་ནས་བསྙེན་པར་རྫོགས།མི་བཅུ་ནི།དབུས་ནས་ཀླུ་མེས་ཚུལ་ཁྲིམས་ཤེས་རབ།འབྲིང་ཡེ་ཤེས་ཡོན་ཏན།སྦ་ཚུལ་ཁྲིམས་བློ་གྲོས།རག་ཤི་ཚུལ་ཁྲིམས་འབྱུང་གནས།སུམ་པ་ཡེ་ཤེས་བློ་གྲོས་ཏེ་དབུས་པ་ལྔ།གཙང་གི་མགུར་མོ་རབ་ཁ་བ་ལོ་སྟོན་རྡོ་རྗེ་དབང་ཕྱུག།ཤབ་སྒོ་ལྔའི་ཚོང་བཙུན་ཤེས་རབ་སེང་གེ།བོ་དོང་བ་ཨུ་བ་དེ་དཀར་བ་སྟེ་གཙང་པ་གསུམ།མངའ་རིས་པ་འོད་བརྒྱད་སྤུན་གཉིས་ཏེ་བཅུའོ།།ཀླུ་མེས་ཀྱིས་གྲུམ་ཡེ་ཤེས་རྒྱལ་མཚན་ལས་འདུལ་བ་གསན།གཞན་རྣམས་དབུས་གཙང་དུ་བྱོན།ཕྱི་ལོར་ཀླུ་མེས་ཀྱང་ཡར་བྱོན་ནས་རིམ་གྱིས་གནས་བཟུང་ཞིང༌།དེ་བཞིན་དུ་གཞན་རྣམས་ཀྱིས་ཀྱང་གཙུག་ལག་ཁང་བརྩིགས་ཏེ་དགེ་འདུན་གྱི་སྡེ་སྤེལ།ཕྱི་ནང་གི་རིག་པའི་གནས་དག་ལ་སྦྱང་བའི་སྲོལ་དབུས་གཙང་མངའ་རིས་སོགས་སུ་ཁྱབ་པར་མཛད།བརྒྱུད་པ་འདི་ལ་སྨད་འདུལ་བ་ཞེས་གྲགས་སོ།།